《逐妇行送陈从龙侍御》
明代·余继登

莫逐妇，逐妇令妇悲。试问妇何悲，妾亦有所悲。不缘宝怅閒鸳枕，不愁艳质妒蛾眉。

妾有一寸丹，日织五丈素。织作不辞劳，何事君不顾。

君不顾兮妾无缘，妾无缘兮妾何言。当初拟与同生死，宁知弃掷今如此。

妾岂愿学随风花，妾岂愿作覆盆水。随风花，逐水流，覆盆水，不再收。

妾意与君相绸缪，何无何有为君求，君不悟兮妾心忧。

出君门，沾妾臆，欲行不行长叹息。莫言去妇无颜色，倘君尚欲当窗织，应知去后能相忆。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。